आज भी लड़का–लड़की के बीच भेद किया जाता हैं। बेटी की तुलना में बेटे को वरीयता दी जाती है। उसके नखरे उठाए जाते हैं। भाई–बहन की परस्पर मारपीट में माँ अकसर बेटे का पक्ष लेती है और पूरा दोष बेटी पर मढ़ देती है (लड़का–लड़की: नरेन्द्र कौर छाबड़ा‘) लड़की (श्यामसुंदर दीप्ति) में एक बहुत ही महीन बात की ओर संकेत किया गया है। यदि पहले बेटी के जन्म की कामना की भी गई है तो महज इसलिए कि बाद में रोने वाले बेटे को रखने–संभालने–खिलाने के लिए कोई तो चाहिए। इस दृष्टि से भी लड़की का इस्तेमाल करने से लोग नहीं चूकते। कई बार स्त्री स्वयं नहीं जानतीं कि वह क्या कर रही है। जाने–अनजाने वह स्वयं को कमजोर मान लेती है। ‘ लड़का–लड़की’ (सूर्यकांत नागर) में सात वर्षीय सोनू भीड़ भरी सड़क पर तेजी से जा रही माँ की साड़ी का पल्लू बार–बार पकड़ रहा है, सुरक्षा की दृष्टि से। माँ जल्दी में है। पल्लू पकड़ने से माँ की गति में बाधा पड़ रही है। जब इस बार फिर सोानू ने पल्लू थामा तो माँ झल्ला पड़ी–‘क्या लड़कियों की तरह बार–बार पल्लू थाम रहा है?...जब महिलाएं अफसर, मंत्री या नेता का घेराव कर उसे चूड़ी भेंट करने की बात करती है, तब भी प्रकारांतर वे स्वयं को कमजोर ही साबित करती हैं। चूडि़याँ पहनाकर वह संबंधित को औरत की भाँति कमजोर और लाचार सिद्ध करना चाहती हैं। चूडि़यों को वे कमजोरी का प्रतीक मानती हैं।